李養源自號蒙泉求詩于東平包某作此以贈之
作者：包恢
朝代：宋

paragraphs: 水象童蒙，以出伊始。
泉乃白水，出自艮止。
天一初生，純一清明。
厥初始達，猶元而亨。
當其蒙稚，涓涓猶細。
及其漸進，混混未止。
如玉與珠，不曰白乎。
如冰與雪，湛不可污。
反求諸己，心正如是。
有生之初，純白純懿。
養之於蒙，作聖之功。
大人不失，與赤子同。
聖如夫子，皜莫尚已。
湼而不緇，洞徹表裏。
溥博淵泉，浩浩淵淵。
皓如銀河，月流星連。
仰觀先聖，本同一性。
自始失養，遂終失正。
氣或雜之，內欲蔽伊。
官或不思，外引遠而。
蒙反成失，白反變黑。
黑水西流，清渭南隔。
君在家庭，習若少成。
異彼污世，同流濁涇。
外引內欲，永絕勿贖。
蒙養宜深，洊習宜熟。
濬發爾源，如發蒙然。
放乎四海，波濤際天。
學有源委，海可至矣。
所不然者，有如白水。